Մեսրոպ Առաքելյան

Մեսրոպ Ֆելիքսի Առաքելյան (ապրիլի 23, 1985, Երևան, Հայկական ԽՍՀ, ԽՍՀՄ), ֆինանսաբանկային համակարգի մասնագետ, տնտեսագետ։ «Ապրելու երկիր» կուսակցության համահիմնադիր, քաղաքական խորհրդի անդամ։ Եղել է Վարչապետի խորհրդական` հասարակական հիմունքներով, ՀՀ աշխատանքի և սոցիալական հարցերի նախարար (2020 թ., նոյեմբերի 20- 2021 թվականի ապրիլի 23)։

Կենսագրություն

Կրթություն 
1991 - 2000 թթ. գերազանցությամբ ավարտել է Երևանի Լևոն Շանթի անվան թիվ 4 միջնակարգ դպրոցը, ոսկե մեդալակիր շրջանավարտ, ուսումն ավարտել է էքստեռն կարգով՝ իննամյա կրթությամբ։ 2000-2006 թթ. սովորել և ավարտել է Երևանի պետական համալսարանի տնտեսագիտության ֆակուլտետը՝ ստանալով տնտեսագետ-ֆինանսիստ որակավորում և մագիստրոսի կոչում, իսկ 2006-2009 թթ. սովորելով նույն համալսարանի ասպիրանտուրայում՝ ստացել է տնտեսագիտության թեկնածու կոչում։
2008 թվականին անցել է Մոսկվայի՝ «Ռուսաստանի ժողովրդական տնտեսության ակադեմիայի» «Բանկի ակտիվների և պասիվների կառավարում» դասընթացները։

Աշխատանքային գործունեություն 
Մասնագիտական գործունեությունը սկսել է 2004 թվականից «ՎՏԲ-Հայաստան բանկ» ՓԲԸ-ում՝ զբաղեցնելով տարբեր պաշտոններ, իսկ մինչև 2008 թվականը աշխատել է նույն բանկի «Մյասնիկյան» մասնաճյուղում՝ որպես մասնաճյուղի կառավարչի տեղակալ։ 2008 թվականից 2010 թվականներին աշխատել է «ՎՏԲ-Հայաստան բանկ» ՓԲԸ-ի «Սպանդարյան» մասնաճյուղում՝ որպես մասնաճյուղի կառավարիչ։ 2010 թվականին նշանակվել է նույն բանկի Փոքր բիզնեսի վարչության պետի պաշտոնում՝ պաշտոնավարել մինչև 2013 թվականը։ 2013 թվականից մինչև 2017 թվականները աշխատել է «Արդշինբանկ» ՓԲԸ-ում՝ որպես Ռիսկերի կառավարման տնօրենի տեղակալ - Վարկային ռիսկի կառավարման վարչության պետ։ 2017 թվականից մինչև 2020 թվականի նոյեմբերի 19-ը հանդիսացել է «Մոգո» ունիվերսալ վարկային կազմակերպության գլխավոր տնօրենը։ 2018 թվականից մինչև 2020 թվականի նոյեմբերի 19-ը միաժամանակ եղել է Հայաստանի Հանրապետության Վարչապետի խորհրդական՝ հասարարական հիմունքներով։
2007 թվականից դասավանդում է Երևանի պետական համալսարանում։

Այժմ «Ապրելու Արցախ» և «Ապրելու» հիմնադրամների համահիմնադիր-գլխավոր տնօրենն է։

Քաղաքական գործունեություն 

2021 թվականի օգոստոսի 15-ին Հայաստանի աշխատանքի և սոցիալական հարցերի նախկին նախարար, Արցախի Աշխատանքի, սոցիալական և միգրացիայի հարցերի նախկին նախարար Մանե Թանդիլյանի հետ հիմնադրել է «Ապրելու երկիր» կուսակցությունը։ Քաղաքական ուժի քաղաքական խորհրդի անդամ է։

2012 թվականի նոյեմբերին 8-ին Մեսրոպ Առաքելյանը նախաձեռնող խմբի անդամների հետ հիմնադրել է «Առաքելություն» կուսակցությունը։ 2013 թվականի մայիսին մասնակցել է Երևանի ավագանու ընտրություններին՝ գլխավորելով ընտրություններին առանձին ցուցակով հանդես եկող «Առաքելություն» կուսակցության ցուցակի առաջին համարը։

2018-2020թթ. եղել է Վարչապետի խորհրդական` հասարակական հիմունքներով։

2020թ նոյեմբերին նշանակվել է ՀՀ աշխատանքի և սոցիալական հարցերի նախարար, պաշտոնից  հրաժարական է տվել 2021 թվականի ապրիլին։

Ընտանիք 
Ամուսնացած է, ունի երկու դուստր։

Ծանոթագրություններ 

Հայ տնտեսագետներ
Հայ քաղաքական գործիչներ
ԵՊՀ տնտեսագիտության ֆակուլտետի շրջանավարտներ
Հայ պետական գործիչներ
Հայ նախարարներ